Oikos International

oikos International je medzinárodná študentská organizácia, ktorá sa usiluje o podporu trvalo udržateľného podnikania medzi budúcimi lídrami a výkonnými manažérmi prostredníctvom oboznamovania študentov ekonómie a manažmentu s otázkami trvalo udržateľného rozvoja. V súčasnosti má oikos International 39 miestnych pobočiek v 20 krajinách celého sveta, ktoré dohromady zahrňujú viac ako 50 000 študentov. Činnosť oikos-u  spočíva v organizácii prednášok, konferencií, simulácií, exkurzií a workshopov, ako aj v projektoch týkajúcich sa trvalo udržateľného rozvoja so zameraním na problematiku životného prostredia v oblasti ekonomiky a podnikania. Väčšina týchto aktivít sa vykonáva na lokálnej úrovni a líši sa v rámci jednotlivých oikos pobočiek.  Okrem toho sa oikos zameriava aj na medzinárodné projekty, ktorých cieľom je zvyšovať povedomie o výzvach a príležitostiach v oblasti trvalej udržateľnosti, rozvíjať analytické schopnosti študentov a zvyšovať vplyv organizácie oikos.

Podľa Ústavy oikos International, ktorá vstúpila do platnosti v roku 2007, je oikos „neutrálna, nepolitická a nenáboženská organizácia ponúkajúca nestranícku platformu pre diskusiu o trvalej udržateľnosti,“ ktorá nemá „žiadny obchodný záujem.“ S cieľom rozvíjať kompetencie a schopnosti jej členov v oblasti trvalo udržateľného rozvoja, oikos „zvyšuje povedomie o výzvach a príležitostiach trvalej udržateľnosti predovšetkým u študentov ekonómie a manažmentu; podporuje ich schopnosť nielen analyzovať dlhodobé ekonomické, environmentálne a sociálne trendy, ale aj realizovať trvalo udržateľné inovácie; a vytvára tiež inštitucionálnu podporu procesov vzdelávania prostredníctvom integrácie problematiky trvalo udržateľného rozvoja do výskumu a výučby na fakultách ekonómie a manažmentu po celom svete.“

História
Prvá oikos pobočka, dnes známa ako oikos St. Gallen, bola založená 17. júla 1987 na švajčiarskej Univerzite St. Gallen. Pôvodný názov organizácie znel: „oikos – Die umweltökonomische Studenteninitiative an der Universität St. Gallen“ (Študentská iniciatíva pre environmentálnu ekonómiu). Činnosť oikos St. Gallen, pozostávajúca z organizovania konferencií, workshopov a prednášok za účasti akademických zástupcov a predstaviteľov podnikateľskej a spoločenskej sféry, prispela k začleneniu otázok ochrany životného prostredia do učebných osnov ekonomických kurzov a kurzov manažmentu na domácej univerzite. Okrem toho prispela k založeniu niekoľkých organizácií so zameraním na ekológiu, ako napr. Swiss Association for Ecological Management, Institute for Economy and the Environment a ďalších. 

V roku 1990 vznikla oikos Nadácia. Hlavným dôvodom pre vznik tohto orgánu bolo posilnenie procesu integrácie ekologických otázok do vedeckého výskumu v oblasti ekonomiky a manažmentu. 

oikos International, organizácia zastrešujúca oikos pobočky na celom svete, bola založená piatimi oikos pobočkami v roku 1998. Sídli v meste St. Gallen. Dôvodom pre vznik hlavnej centrály organizácie bola potreba koordinovať a uľahčiť komunikáciu medzi jednotlivými pobočkami, podporovať ich pri práci a aktivitách, ako aj podnietiť vznik nových oikos pobočiek.

Organizačná štruktúra
Organizácia oikos pozostáva z 3 hlavných úrovní. Riadiaca organizácia sa nazýva oikos International a sídli v St. Gallene. Spravuje ju Správna rada za podpory Poradného výboru. Raz ročne sa volí prezident oikos International spomedzi členov miestnych pobočiek organizácie (schvaľuje sa na základe hlasovania všetkých pobočiek). Medzinárodný Poradný výbor sa skladá z predstaviteľov obchodnej a politickej sféry, sféry mimovládnych organizácií a ďalších. Hlavná úloha poradcov je pomáhať s riadením celej organizácie, a to poskytovaním podpory pri plánovaní konkrétnych aktivít organizácie a jej celkovej stratégie, prepájaním členov oikos-u s predstaviteľmi obchodu a celej spoločnosti a podporou v oblasti financovania vynaloženého úsilia.

Medzi hlavné aktivity oikos International zaraďujeme organizovanie mnohých medzinárodných podujatí, konferencií a workshopov, ako aj poradenstvo a koordináciu celkového vývoja organizácie. Okrem toho má oikos International za cieľ pomáhať pri rozvoji miestnych pobočiek v počiatočnej fáze ich vývoja, poskytovať organizačné „know-how,“ IT infraštruktúru a propagačné materiály svojim lokálnym pobočkám a pomáhať im vytvárať kontakty s rôznymi predstaviteľmi vo vlastnom regióne.

Miestne oikos pobočky sú základnými prvkami organizácie – realizujú prevažnú časť aktivít oikos International. Pozostávajú zo študentov, ktorí sa zaujímajú o oblasti ekologickej ochrany a trvalo udržateľného rozvoja vo sfére biznisu a ekonomiky. Medzi hlavné ciele pobočiek patrí integrácia otázok trvalej udržateľnosti do učebných osnov domácej univerzity tak, aby sa stali jedným z hlavných prvkov vzdelávania študentov a zapojenie miestnych študentov do aktivít a záujmov oikos International. Pobočky organizujú svoju činnosť nezávisle od oikos International, ale s cieľom dosiahnuť spoločné ciele organizácie.

oikos Nadácia pre ekonomiku a ekológiu je súčasťou oikos International. Zameriava sa na finančnú a inštitučnú podporu aktivít organizácie oikos. Riadi ju oikos Nadačná rada a úzko spolupracuje so švajčiarskym Inštitútom pre hospodárstvo a životné prostredie (Swiss Institute for Economy and the Environment).

Projekty 
Väčšina oikos projektov sa uskutočňuje na miestnej úrovni a organizujú ich jednotlivé pobočky organizácie. Avšak existuje i niekoľko medzinárodných projektov.

Jarné mítingy
Ide o stretnutia členov miestnych pobočiek z celého sveta, ktoré sa konajú v jednom z miest s oikos pobočkou. Cieľom jarných mítingov je výmena skúseností a názorov týkajúcich sa riadenia jednotlivých oikos pobočiek, ako aj podnecovať tvorbu ďalších krokov k rozvoju celej organizácie a jej stratégie. Tieto stretnutia pozostávajú predovšetkým z prejavov a konferencií členov, rovnako ako z prednášok predstaviteľov z oblasti obchodu, spoločnosti a politiky a návštev konkrétnych spoločností. Ostatný jarný oikos míting sa konal koncom marca 2012 v Barcelone na tému ‘Udržateľná mobilita.’

Zimná škola
Zimná oikos škola je medzinárodné podujatie, ktoré sa organizuje pravidelne už od roku 2004. Prijíma 20 až 30 účastníkov so vzdelaním v oblasti ekonómie a manažmentu. Hlavným zámerom zimných škôl nie je len zdieľanie poznatkov a postrehov zo sféry trvalo udržateľného rozvoja, ale aj podpora cieľov a hodnôt oikos-u, čo prispieva k ďalšiemu rozvoju organizácie. Vo svojej podstate je program zimných škôl veľmi interaktívny – pozostáva z prednášok, diskusií a workshopov na rozvoj projektov, v ktorých kľúčovú úlohu zohráva trvalá udržateľnosť. Zimná škola 2012 sa bude konať v Nemecku, v oblasti Porúria.

Future Lab (Laboratórium budúcnosti)
Tento projekt bol zahájený v roku 2011 ako interaktívna platforma pre oikos členov spomedzi študentov, absolventov, tiež poradcov, profesorov a partnerov organizácie. Cieľom ‘laboratória’ je pomoc pri navrhovaní nových iniciatív v oblasti trvalo udržateľného rozvoja a podpora ich implementácie. Okrem diskusií o návrhoch nových projektov sa zasadnutia Future Lab venujú personálnemu a organizačnému vplyvu oikos-u, ako aj identifikácii príležitostí na posilnenie organizácie a jej globálneho vplyvu. Najbližšie ‘Laboratórium budúcnosti’ sa uskutoční v novembri 2012 vo švajčiarskom St. Gallene.

Case Writing Competition (Súťaž v písaní prípadových štúdií)
Projekt vznikol v roku 2003 v spolupráci s americkou neziskovou organizáciou Ashoka. Zámerom je podporiť vznik vysokokvalitných prípadových štúdií na tému trvalo udržateľného rozvoja a spoločenského podnikania, ktoré potom môžu použiť študenti a univerzitní profesori. Spomedzi všetkých predložených prác vyberá medzinárodná porota 3 víťazov a 2 druhé miesta. Všetky víťazné práce sú publikované on-line. Okrem organizácie Ashoka túto súťaž podporuje European Case Clearing House, Humanet (www.humanetwork.org) and Caseplace.org.

Young Scholars Academies (Akadémie mladých vedcov)
oikos vytvoril rad akadémií pre doktorandov a mladých učiteľov s cieľom pomôcť im pri tvorbe vedeckých prác a vývoji projektov a poskytnúť im príležitosti v rámci akademických sietí. V súčasnosti existujú tieto akadémie: Young Scholars Entrepreneurship Academy, Young Scholars Organizations Academy, Young Scholars Economics Academy, PRI Young Scholars Finance Academy and UNDP Young Scholars Development Academy. V prípade záujmu zúčastniť sa niektorej z oikos akadémií musí študent napísať vedeckú prácu a predložiť ju príslušnému programu, o ktorý má študent záujem. Víťazi výberového konania prezentujú svoje štúdie na výročnom stretnutí Akadémie, zúčastňujú sa konferencií a k dispozícii je im spätná väzba od 3 predstaviteľov popredných svetových univerzít.

oikos Student Awards (oikos Študentské ceny)
Raz ročne organizácia oikos odmeňuje najlepšie študentské projekty v oblasti trvalo udržateľného rozvoja a podnikania. Súťažné projekty by mali priniesť dlhodobý vplyv na zmenu študijných plánov inštitúcií vyššieho vzdelávania a/alebo vplyv vo sfére tzv. ‘Sustainable Campus’. Okrem peňažnej odmeny víťazi dostanú pozvánku na Zimnú školu oikos-u, kde získajú podporu a pomoc na ďalší rozvoj svojich projektov.

PhD Fellowship Programme (Program PhD Spoločenstva) 
Tento program je zameraný na študentov doktorandského štúdia, ktorí majú záujem o vypracovanie výskumu pre ich záverečnú prácu z oblasti trvalo udržateľného rozvoja a ekonómie na univerzite v St. Gallen. Študenti prijatí do programu pracujú okrem výskumu aj v rôznych inštitúciách univerzity, a tak prispievajú k ďalšej integrácii problematiky trvalej udržateľnosti do učebných plánov univerzity a jej hlavných výskumných činností. Program je pod dohľadom medzinárodného Poradného výboru oikos-u. Študenti, ktorí boli do programu vybraní, získavajú 3-ročný grant na dokončenie svojho štúdia a diplomovej práce.

Project Development Fund (Fond na rozvoj projektov)
Cieľom Fondu je podporovať miestne oikos pobočky pri realizácii vlastných projektov a nápadov. Po vytvorení koncepcie projektu môže pobočka požiadať medzinárodnú oikos centrálu o detailnú spätnú väzbu a odporúčania. Po uskutočnení odporúčaných zmien oikos centrála rozhodne, či bude daný projekt podporovať a/alebo financovať. Fond sa realizuje prostredníctvom darov organizácie. Tieto dary sú prepojené s GLS Bank, jedným z partnerov oikos International.

Externé odkazy
 oikos Bratislava
 Oficiálna web-stránka oikos International